<classify> WATU watano wamefikishwa katika Mahakama ya Hakimu Mkazi Mkoa wa Dodoma wakikabiliwa na makosa ya rushwa na uhujumu uchumi wakati wa utekelezaji wa Mradi wa Maji wa Ntomoko uliopo wilaya za Kondoa na Chemba mkoani Dodoma.Waliofikishwa mahakamani juzi ni mfanyabiashara maarufu wa Dodoma, Josephat Mwanshinga ambaye ni Mkurugenzi wa Kampuni ya Mwanshinga Enterprises Limited iliyopewa mkataba wa kufanya kazi ya ukarabati wa Mradi wa Maji wa Ntomoko mwaka 2014 kwa thamani ya Sh bilioni 2.8.Wengine ni Basili Mwiserya, Loini Saningo, Lyimo Yusuph na Hussein Modu ambao ni wajumbe wa Timu ya Tathimini ya zabuni na wasimamizi wa mradi huo. Watuhumiwa hao wameshtakiwa kwa makosa chini ya Sheria ya Kuzuia na Kupambana na Rushwa Namba 11 ya Mwaka 2007, Sheria ya Uhujumu Uchumi Sura ya 200 kama ilivyofanyiwa mapitio mwaka 2002 pamoja na Sheria ya Kuzuia Utakatishaji Fedha ya mwaka 2006.Akiwasomea mashtaka mbele ya Hakimu Mkazi Mfawidhi wa Mahakama ya Mkoa, Arnold Kerikiano, Wakili Mwandamizi wa Serikali, Josephat Mkizungo alisema washtakiwa wanakabiliwa na makosa ya matumizi ya nyaraka kumdanganya mwajiri, kughushi, matumizi mabaya ya madaraka, kusaidia kutenda kosa, utakatishaji wa fedha pamoja na kuisababishia serikali hasara.Imeelezwa kuwa kushindwa kutekeleza majukumu yao ipasavyo wakati wa mchakato wa zabuni na usimamizi wa mradi, washtakiwa wamekiuka sheria na kuisababishia serikali hasara ya Sh 1,427,701,000. Washtakiwa hawakuruhusiwa kujibu mashtaka dhidi yao kwani mahakama hiyo haina mamlaka ya kusikiliza shauri lao, hivyo kupelekwa rumande hadi kesi hiyo itakapotajwa tena Oktoba 22, mwaka huu.Mradi wa Ntomoko ambao ungehudumia vijiji 11 vya wilaya za Kondoa na Chemba, ni miongoni mwa miradi 35 yenye thamani ya Sh bilioni 22.312 iliyokaguliwa na Taasisi ya Kuzuia na Kupambana na Rushwa Tanzania Takukuru, katika kipindi cha Januari hadi Machi mwaka huu na kubainika kuwapo kwa ubadhirifu wa fedha.Aprili mwaka huu, Rais John Magufuli akifungua barabara ya Dodoma hadi Babati yenye urefu wa kilometa 251, aliagiza vyombo vya dola kuwatafuta na kuwafikisha mbele ya sheria wahusika waliohujumu Sh bilioni mbili za mradi huo.Katika hatua nyingine, Mkuu wa Takukuru Mkoa, Sosthenes Kibwengo amewataka wakandarasi wanaopewa kazi za miradi na wanaohusika na usimamizi wa miradi mkoani Dodoma kuwa makini katika utekelezaji wa majukumu yao na kuepuka vitendo vya rushwa.  <topic>: KITAIFA 